BEGRUNDELSE

1.BAGGRUND FOR FORSLAGET

•Forslagets begrundelse og formål

Aftalen om videnskabeligt og teknologisk samarbejde mellem Det Europæiske Fællesskab og regeringen for Den Russiske Føderation ("aftalen") blev undertegnet i Bruxelles den 16. november 2000 og trådte i kraft den 10. maj 2001. Siden da er aftalen i henhold til artikel 12 blevet forlænget tre gange i 2004, 2009 og 2014 for en yderligere femårsperiode i hvert tilfælde.

Den nuværende aftale udløber den 20. februar 2019.

Det er i EU's interesse at forlænge denne aftale for fortsat at fremme samarbejdet med Den Russiske Føderation på de fælles prioriterede videnskabelige og tekniske områder til gavn for begge parter.

Rusland er den vigtigste aktør inden for videnskab, teknologi og innovation (VTI) blandt de EU-nabolande, der ikke er associeret med Horisont 2020. Samarbejdet om VTI mellem EU og Rusland har traditionelt været meget aktivt, navnlig på områderne forskningsinfrastruktur, transport og miljø. Hvor Rusland var den mest aktive ikkeassocierede tredjelandsdeltager i RP7, er niveauet af samarbejde i Horisont 2020 imidlertid langt under potentialet. Dette skyldes i vid udstrækning ændrede finansieringsregler i Horisont 2020, der betyder, at juridiske enheder fra Rusland (samt Brasilien, Indien, Kina og Mexico) ikke længere er automatisk berettiget til støtte fra EU, men skyldes også de politiske omstændigheder.

Blandt alle de ikkeassocierede lande er Rusland i øjeblikket nummer seks hvad angår deltagelse i samarbejdsprojekter under Horisont 2020. Desuden tager Horisont 2020-arbejdsprogrammet for 2018-2020 sigte på at intensivere samarbejdet med Rusland om emner af gensidig interesse og til fælles gavn. Bortset fra den generelle åbenhed i Horisont 2020 over for enheder fra hele verden, herunder Rusland, er der navnlig to store bilaterale flagskibssamarbejdsinitiativer med Rusland inden for forskningsinfrastruktur og sundhed og et multilateralt flagskibssamarbejdsinitiativ om luftfart, der også er rettet mod Rusland.

Forlængelsen af aftalen er i tråd med EU's tilgang, der er baseret på de fem vejledende principper for forvaltning af EU's nuværende forbindelser med Rusland, som blev aftalt på samlingen i EU-Udenrigsrådet den 14. marts 2016 og bekræftet på samlingen i EU-Udenrigsrådet den 16. april 2018. Forskningsdiplomatiet kan være et effektivt redskab i vores forbindelser med Rusland, da det giver en positiv samarbejdsdagsorden og er en kilde til "blød magt", der kan være særlig afgørende for at fremme og åbne kommunikationskanaler samt opbygge tilliden mellem vores samfund. Aftalen skaber en ramme, der skal fremme mellemfolkelig kontakt og VTI-samarbejde på områder af strategisk betydning for EU i de kommende år med henblik på at imødegå den tendens, at intensiteten af det videnskabelige samarbejde mellem deltagere fra EU og Rusland er for nedadgående. Af disse årsager er det nyttigt at forlænge aftalen for den næste femårsperiode.

På mødet den 28. september 2018 i Moskva i Det Fælles EU-Russiske FTU-samarbejdsudvalg, der er nedsat ved aftalen, noterede begge parter sig deres hensigt om at forlænge aftalen for en yderligere femårsperiode uden ændringer i erkendelse af de fremskridt, der er gjort for at fremme samarbejdet mellem EU og Rusland inden for forskning og innovation.

Som drøftet og aftalt med Rusland er indholdet af den forlængede aftale identisk med indholdet af den nuværende aftale. Forlængelsen vil ikke skabe nye rettigheder og forpligtelser for EU, men vil i stedet forlænge varigheden af den retlige ordning, der allerede eksisterer mellem parterne inden for videnskabeligt og teknisk samarbejde.

•Sammenhæng med de gældende regler på samme område

Dette initiativ er helt i tråd med EU's strategi for internationalt samarbejde inden for forskning og innovation, hvorved Rusland er en strategisk partner for EU inden for forskning og innovation. EU's strategi fremhæver klart betydningen af videnskabsaftaler og teknologiske aftaler som grundlag for udvikling og gennemførelse af flerårige køreplaner for samarbejdet med tredjelande. Aftalen bidrager endvidere til gennemførelsen af EU's strategi for internationalt samarbejde inden for forskning og innovation, der opfordrer til en øget internationalisering og åbenhed i EU's forskning og innovation.

•Sammenhæng med Unionens politik på andre områder

EU's globale strategi for udenrigs- og sikkerhedspolitikken bekræfter, at forskningsrelateret samarbejde udgør et vigtigt aspekt af EU's udenrigspolitik, og betragter forskningsrelateret samarbejde som et væsentligt element i styrkelsen af de socioøkonomiske forbindelser. Initiativet stemmer overens med principperne for de nuværende forbindelser mellem EU og Rusland som aftalt på samlingen i EU-Udenrigsrådet den 14. marts 2016 og bekræftet på samlingen i EU-Udenrigsrådet den 16. april 2018. Kommissionen vil sikre, at gennemførelsen af denne forlængede aftale overholder EU's restriktive foranstaltninger.

2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET

•Retsgrundlag